KIRJALLINEN KYSYMYS E-0266/03 esittäjä(t): Joachim Wuermeling (PPE-DE) komissiolle. Tekijänoikeuksia hallinnoivien yhtiöiden monopolit.



Virallinen lehti nro 222 E , 18/09/2003 s. 0175 - 0176



KIRJALLINEN KYSYMYS E-0266/03 esittäjä(t): Joachim Wuermeling (PPE-DE) komissiolle (6. helmikuuta 2003) Aihe: Tekijänoikeuksia hallinnoivien yhtiöiden monopolit Euroopan unionin jäsenvaltioissa on kansallisia yhtiöitä, jotka hallinnoivat tekijänoikeuksia tai niitä lähellä olevia oikeuksia, käyttöoikeudet mukaan lukien. Nämä yhtiöt valvovat julkisia tilaisuuksia ja perivät niistä sovitut korvaukset. Tekijänoikeuksien valvomiseksi ulkomailla yksittäisissä jäsenvaltioissa sijaitsevat hallinnointiyhtiöt ovat tehneet keskinäisiä sopimuksia. Näiden sopimusten mukaisesti jokainen kansallinen hallinnointiyhtiö edustaa maassaan myös ulkomaisia hallinnointiyhtiöitä, välittää ulkomaisia tekijänoikeuksia ja perii tekijänoikeuskorvauksia, jotka yhtiöt sitten tilittävät keskenään. Näiden keskinäisten sopimusten ja niihin perustuvan alueellisen yksinoikeuden johdosta esitysoikeus voidaan jokaisessa jäsenvaltioissa ostaa vain yhdeltä välittäjältä. Kilpailua ei ole. Tämä johtaa tekijänoikeuksien hallinnoinnista perittävien maksujen jatkuvaan nousuun. Euroopan komissio on aloittanut ehdokasvaltioissa Phare- ja Tacis-varoin rahoitettavan tekijänoikeuksiensuojeluohjelman, jonka tavoitteena on muun muassa tekijänoikeuksien suojelemiseen tarkoitetun toimivan järjestelmän luominen. 1. Mitä mieltä komissio on yllä mainittujen yhtiöiden monopolista? 2. Tukeeko komissio tällaisten monopolirakenteiden luomista laadittaessa tekijänoikeuksien suojeluun tarkoitettua lainsäädäntökehystä ehdokasvaltioissa? Frits Bolkesteinin komission puolesta antama vastaus (12. maaliskuuta 2003) Komissio on aikaisemmin useaan otteeseen tutkinut hallinnointiyhtiöiden monopoleja. Komissio on yhteisöjen tuomioistuimen tavoin katsonut konkreettisissa tapauksissa,(1) että tietyt hallinnointiyhtiöiden toimintatavat rajoittavat kilpailua. Samanaikaisesti on kuitenkin yleisesti tunnustettua, että kyseisillä yhtiöillä on tärkeä tehtävä tekijänoikeuksien ja lähioikeuksien hallinnoinnissa erityisesti siitä syystä, että ne voivat tarjota jäsenilleen ja käyttäjille keskitetyn palvelupisteen, joka helpottaa huomattavasti teosten ja muiden suojattujen kohteiden käyttöä. Keskinäiset sopimukset antavat yhtiöille mahdollisuuden tarjota käyttäjille maailmanlaajuinen luettelo, kunhan sopimukset eivät ole ristiriidassa kilpailuoikeuden kanssa(2). Koska kilpailunäkökohdat ja sisämarkkinasäännöt liittyvät vahvasti toisiinsa, komissio haluaa saattaa arvoisan parlamentin jäsenen tietoon, että se on tutkinut kysymystä teollis- ja tekijänoikeuksien hallinnoinnista jo useiden vuosien ajan. Komissio katsoo, että hallinnoinnin on voitava toimia täysipainoisesti sisämarkkinoilla, ja se laatii parhaillaan tiedonantoa teollis- ja tekijänoikeuksien hallinnoinnista. Tiedonannossa esitetään alaa koskevan analyysin tulokset, esitetyt kysymykset sekä vastaukset, jotka niihin voidaan antaa. Mitä tulee parlamentin jäsenen toiseen kysymykseen, komissio muistuttaa, että EY:n perustamissopimuksen 295 artiklan mukaan tällä sopimuksella ei puututa jäsenvaltioiden omistusoikeusjärjestelmiin. Vaikka teollis- ja tekijänoikeuksien olemassaoloa ei voida asettaa kyseenalaiseksi, komission tehtävänä on kuitenkin valvoa, että kyseisten oikeuksien käyttö ja hallinnointi eivät ole ristiriidassa kilpailusääntöjen ja sisämarkkinasääntöjen kanssa. Toisaalta komissio haluaa täsmentää, että koska hallinnointiyhtiöt ovat tarpeellisia tiettyjen teollis- ja tekijänoikeuksien tehokkaalle käyttämiselle eikä useinkaan ole muita lakiin perustuvia tai käytännön ratkaisuja käyttöoikeuslupien myöntämiseksi, se pitää tällaisten yksiköiden olemassaoloa yhteisössä ja ehdokasmaissa tarpeellisena, kunhan kyseisten yksiköiden toimintaa säännellään tietyillä oikeussäännöillä ja se asetetaan toimivaltaisten viranomaisten, erityisesti tätä varten perustettujen viranomaisten ja kilpailuviranomaisten, valvontaan. (1) GEMA, komission päätös, tehty 2. kesäkuuta 1971, EYVL L 134, 10.6.1971; asia 395/87, Tournier, yhteisöjen tuomioistuimen tuomio 13. heinäkuuta 1989; asiat 110/88, 241/88, 242/88, Lucazeau, yhteisöjen tuomioistuimen tuomio 13. heinäkuuta 1989. (2) Ks. esim. komission päätös, tehty 8. lokakuuta 2002 asiassa 38 014 IFPI Simulcasting, saatavilla osoitteessa: http://europa.eu.int/comm/competition/antitrust/cases/decisions/38014/en.pdf.